﻿ A kisebb létszám ellenére sem lassulnak a bokszkiállások
2020. június 29. hétfő, 09:50
A kisebb létszám ellenére sem lassulnak a bokszkiállások
//formula.hu/f1/2020/06/29/a-kisebb-letszam-ellenere-sem-lassulnak-a-bokszkiallasok 2020-06-29 09:50:00 2020-06-29 09:50:00
Címkék: F1 Ferrari Kerékcsere Mekies Bokszkiállás Járvány
Mivel elsősorban a nem mérnöki részét vágták meg a személyzetnek a járványügyi korlátozások miatt, a limitált létszám nem lesz kihatással a kerékcserékre – véli a Ferrari sportigazgatója.
Sok szempontból teljesen másképp fognak kinézni egy ideig a Formula-1-es versenyhétvégék, mint azokat megszokhattuk: nem lesznek például dobogóceremóniák, s a csapatoknak is át kellett alakítaniuk a működésüket. Mindenekelőtt azért, mert 80 főben limitálták a létszámukat, mindez azonban Laurent Mekies, a Ferrari sportigazgatója szerint a bokszkiállásokra például nem fogja rányomni a bélyegét:
„Most az összes személyzetre vonatkozó limitünk van, amely korábban nem volt, méghozzá 80 fő. Éppen ezért főként a nem technikai személyzetet kellett megvágnunk. Emiatt a bokszutcai és mérnöki műveleteket mindez nem annyira érinti” – magyarázta Mekies, akinek szavait a Motorsport.com szaklap idézi. „Persze azért picit érinti, mert globális felelősségtudatból a korlátozástól függetlenül is igyekszünk a lehető legkevesebb embert kivinni a pályára. De összességében nem fogunk nagy változást látni a bokszban dolgozó emberek létszámát illetően.”
„Úgy csökkentettük a létszámot, hogy amit csak lehet, távolról próbáljunk megoldani. Nálunk itt például lesz egy „párhuzamos boksz”, egy távoli garázs, amely segíti a működésünket. Szóval amit csak lehet, távolról csinálunk, és biztos vagyok benne, hogy így tesz a többi csapat és az FIA is. Viszont ami a bokszkiállásokat illeti, ugyanazokat a folyamatokat fogjuk látni.”